**ELŐTERJESZTÉS**

**Szombathely Megyei Jogú Város Közgyűlésének 2024. április 25-i**

**ülésére**

**Javaslat Szombathely Megyei Jogú Város Önkormányzata fenntartásában működő Donászy Magda Óvoda magasabb vezetőjének megbízására**

A Szombathely Megyei Jogú Város Önkormányzata által fenntartott Szombathelyi Donászy Magda Óvoda vezetőjének igazgatói megbízatása 2024. 07. 31. napjával lejár.

Az igazgatói megbízás magasabb vezetői megbízás. Magyarország helyi önkormányzatairól szóló 2011. évi CLXXXIX. törvény 41.§ (7) bekezdése szerint a helyi önkormányzat képviselő-testülete – amennyiben törvény kivételt nem tesz – kinevezi az intézmény vezetőjét.

A pedagógusok új életpályájáról szóló 2023. évi LII. törvény (a továbbiakban: Púétv.) 37.§ (1) bekezdése alapján igazgatói megbízás nyilvános pályázat alapján adható, kivéve az egyházi és magán fenntartású köznevelési intézmény igazgatóját.

A magasabb vezetői megbízásra vonatkozó pályázati eljárás rendjét és a pályázati kiírás tartalmát Szombathely Megyei Jogú Város Közgyűlésének Kulturális, Oktatási és Civil Bizottsága a 2024. február 27-i ülésén - Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 12. pontjában kapott felhatalmazás alapján - a 24/2024. (II.27.) KOCB. számú határozatában fogadta el.

A 2024.08.01-től 2029.07.31-ig terjedő időtartamra szóló magasabb vezetői megbízásra közzétett pályázati felhívás a Nemzeti Közigazgatási Intézet honlapján, valamint a [www.szombathely.hu](http://www.szombathely.hu) honlapon megjelentetésre került, a pályázatok benyújtásának határideje 2024. április 5. napja volt.

A megadott határidőn belül 1 db pályázat érkezett.

A beérkezett pályázat tartalmi és formai szempontból a törvényi előírásoknak megfelel. A pályázó nyilatkozott arról, hogy személyes meghallgatása, valamint a pályázat elbírálása a közgyűlés nyílt ülésén történjen.

A pedagógusok új életpályájáról szóló [2023. évi LII. törvény](https://njt.hu/jogszabaly/jogszabaly/2023-52-00-00) végrehajtásáról szóló 401/2023. (VIII. 30.) Korm. rendelet (a továbbiakban: Korm.rend.) 4.§ (8) bekezdése szerint a kinevezési, megbízási jogkör gyakorlója a pályázati határidő lejártát követő harminc, vagy – ha az elbírálásra váró pályázatok száma a huszonötöt eléri – hatvan napon belül köteles elbírálni a benyújtott pályázatokat. Önkormányzati köznevelési intézmény esetén a pályázatokat a közgyűlés részére a benyújtási határidő lejártát követő harmincadik, illetve hatvanadik napot követő első testületi ülésre be kell nyújtani.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52.§ (2) bekezdés 12. pontja a Kulturális, Oktatási és Civil Bizottság hatáskörébe utalta az óvodavezetői megbízásra vonatkozó pályázati feltételek meghatározását, és a megbízásra történő javaslattételre, továbbá a Bizottság a 31/2020. (II.25.) KOCB sz. határozatában felkérte a Köznevelési Szakértők Országos Egyesülete Vas Megyei Szervezetét, hogy a mindenkori igazgatói pályázat részét képező vezetési programot értékelje. Az egyesület véleményét a Kulturális, Oktatási és Civil Bizottság elnöke a közgyűlés ülésén szóban terjeszti elő.

A beérkezett pályázat az egyesület és a Kulturális, Oktatási és Civil Bizottság tagjai részére megküldésre került.

Az SZMSZ 52. § (2) bekezdés 12. pontja alapján a Kulturális, Oktatási és Civil Bizottság teszi meg a megbízásra vonatkozó javaslatát a Közgyűlésnek.

Az igazgatók jogállására, illetményének megállapítására és a juttatásokra a Púétv., valamint a Korm. rendelet rendelkezései az irányadóak.

A beérkezett pályázat az Egészségügyi, Kulturális és Köznevelési Irodán megtekinthető.

Kérem a Tisztelt Közgyűlést, hogy az előterjesztést megtárgyalni, és az igazgató megbízása tárgyában álláspontját kialakítani szíveskedjék.

**Szombathely, 2024. április „ ”**

 **/: Dr. Nemény András :/**

**HATÁROZATI JAVASLAT**

**....../2024. (IV.25.) Kgy. sz. határozat**

1. Szombathely Megyei Jogú Város Közgyűlése a „Javaslat Szombathely Megyei Jogú Város Önkormányzata fenntartásában működő Donászy Magda Óvoda magasabb vezetőjének megbízására” című előterjesztést megtárgyalta, és Magyarország helyi önkormányzatairól szóló 2011. évi CLXXXIX. törvény 41.§ (7) bekezdésében foglaltakra tekintettel az intézmény vezetésével………………………………………………-t bízza meg 2024.08.01-től 2029.07.31-ig terjedő időtartamra, illetményét pedig ………………………………. összegben állapítja meg.

2. A Közgyűlés felhatalmazza a polgármestert, hogy a 2007. évi CLII. törvény szerinti vagyonnyilatkozat megtételét követően az igazgatói megbízást aláírja.

**Felelősök:** Dr. Nemény András polgármester

 Dr. László Győző alpolgármester

 Putz Attila, a Kulturális, Oktatási és Civil Bizottság elnöke

 Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1. pont vonatkozásában)

2024.07.31. (2. pont vonatkozásában)